PATVIRTINTA 
Kupiškio r. kūno kultūros ir sporto centro
direktoriaus
[bookmark: _GoBack]                                                                   2026 m. rugsėjo 1 d. įsakymu Nr. M-5

KUPIŠKIO R. KŪNO KULTŪROS IR SPORTO CENTRO MOBILIŲJŲ TELEFONŲ IR KITŲ IŠMANIŲJŲ ĮRENGINIŲ NAUDOJIMO TVARKOS APRAŠAS 


I SKYRIUS
BENDROSIOS NUOSTATOS

1. Kupiškio r. kūno kultūros ir sporto centro mobiliųjų telefonų ir kitų išmaniųjų įrenginių naudojimo tvarkos aprašas (toliau – Aprašas) nustato mobiliųjų telefonų, išmaniųjų laikrodžių, planšetinių kompiuterių, ausinių ir kitų asmeninių išmaniųjų įrenginių naudojimo Kupiškio r. kūno kultūros ir sporto centre (toliau – Centre) principus, apribojimus, atsakomybę ir išimtis.
2. Aprašo tikslas – užtikrinti saugią, pagarbią ir susikaupimui palankią ugdymo aplinką, mažinti išmaniųjų įrenginių naudojimo trukdžius užsiėmimų ir kitų Centro veiklų metu, užtikrinti asmens duomenų ir privatumo apsaugą bei skatinti atsakingą technologijų naudojimą.
3. Aprašas taikomas:
3.1. Centro ugdymo grupių sportininkams (ugdytiniams);
3.2. mokytojams ir kitiems Centro darbuotojams;
3.3. Centro organizuojamų renginių, varžybų, stovyklų ir kitų veiklų dalyviams tiek, kiek tai neprieštarauja renginio taisyklėms;
3.4. kitiems Centro patalpose ir teritorijoje esantiems asmenims, kai naudojimasis įrenginiais gali trukdyti Centro veiklai arba pažeisti kitų asmenų teises.
4. Aprašas taikomas Centro patalpose, sporto bazėse, treniruočių vietose, išvykose, varžybose, stovyklose ir kitose Centro organizuojamose veiklose.
5. Naudojantis išmaniaisiais įrenginiais privaloma laikytis Lietuvos Respublikos teisės aktų, Centro vidaus tvarkos taisyklių, auklėtinių elgesio taisyklių, asmens duomenų apsaugos reikalavimų ir šio Aprašo.

II SKYRIUS
PAGRINDINIAI NAUDOJIMO PRINCIPAI
6. Mobiliuoju telefonu ir kitu išmaniuoju įrenginiu turi būti naudojamasi atsakingai, netrukdant ugdymo procesui, mokytojo darbui ir kitų ugdytinių veiklai.
7. Užsiėmimų metu ugdytinių mobilieji telefonai ir kiti asmeniniai išmanieji įrenginiai turi būti:
7.1. išjungti arba veikti begarsiu režimu;
7.2. nenaudojami pramogoms, socialiniams tinklams, žaidimams, susirašinėjimui ar kitai su užsiėmimu nesusijusiai veiklai;
7.3. laikomi mokytojo nustatytoje vietoje, jeigu mokytojas nusprendžia, kad tai būtina tinkamam užsiėmimo organizavimui.
8. Mokytojas, atsižvelgdamas į sporto šakos specifiką, ugdytinių amžių ir užsiėmimo pobūdį, gali nustatyti konkrečią mobiliųjų telefonų laikymo ir naudojimo tvarką užsiėmimo metu.
9. Telefonų naudojimas gali būti leidžiamas, kai jis yra tiesiogiai susijęs su sportine veikla, pavyzdžiui:
9.1. naudojant sporto programėles;
9.2. atliekant užsiėmimo analizę;
9.3. filmuojant ar fotografuojant sportinį veiksmą techninei analizei;
9.4. naudojant laikmatį, chronometrą ar kitą užsiėmimui reikalingą funkciją;
9.5. vykdant mokytojo pavestą užduotį.
10. Mokytojas gali leisti ugdytiniams naudotis mobiliaisiais telefonais užsiėmimo metu tik tiek, kiek tai būtina ugdymo tikslams pasiekti.
III SKYRIUS
TELEFONŲ NAUDOJIMAS RENGINIŲ, VARŽYBŲ IR IŲVYKŲ METU
11. Varžybų, renginių, stovyklų ir išvykų metu mobiliųjų telefonų naudojimo tvarką nustato mokytojas arba veiklos vadovas, atsižvelgdamas į konkrečios veiklos pobūdį.
12. Ugdytiniams draudžiama naudotis mobiliaisiais telefonais taip, kad tai:
12.1. trukdytų pasiruošti varžyboms ar dalyvauti jose;
12.2. keltų pavojų pačiam ugdytiniui ar kitiems asmenims;
12.3. trukdytų mokytojo ar komandos darbui;
12.4. pažeistų kitų asmenų privatumą ar garbę ir orumą.
13. Išvykų ir stovyklų metu mokytojas gali nustatyti laikotarpius, kada ugdytiniai gali naudotis mobiliaisiais telefonais asmeniniais tikslais.
14. Nepilnamečių ugdytinių naudojimosi telefonais tvarka išvykų ir stovyklų metu turi būti suderinta su saugumo, poilsio ir dienos režimo reikalavimais.

IV SKYRIUS
FOTOGRAFAVIMAS, FILMAVIMAS IR TURINIO SKELBIMAS
15. Draudžiama mobiliuoju telefonu ar kitu išmaniuoju įrenginiu fotografuoti arba filmuoti kitus asmenis be teisėto pagrindo ar jų sutikimo, kai toks sutikimas reikalingas.
16. Ypač draudžiama be leidimo fotografuoti ar filmuoti:
16.1. persirengimo kambariuose;
16.2. dušuose;
16.3. tualetuose;
16.4. kitose vietose, kur asmenys pagrįstai tikisi privatumo.
17. Draudžiama be teisėto pagrindo viešinti, perduoti ar platinti kitų asmenų nuotraukas, vaizdo įrašus, garso įrašus ar kitą su jais susijusią informaciją.
18. Centro darbuotojai, fotografuodami ar filmuodami Centro veiklas oficialiais tikslais, privalo laikytis Centre nustatytų asmens duomenų tvarkymo ir vaizdo duomenų apsaugos reikalavimų.
19. Ugdytiniams draudžiama kurti ir platinti turinį, kuriuo žeminamas, tyčiojamasi iš kito ugdytinio, mokytojo, darbuotojo ar kito asmens arba kitaip pažeidžiamos jų teisės ir teisėti interesai.
V SKYRIUS
IŠIMTYS
20. Mobilusis telefonas gali būti naudojamas užsiėmimo ar kitos Centro veiklos metu, kai tai būtina:
20.1. dėl sveikatos būklės ar kitų individualių poreikių;
20.2. siekiant susisiekti su tėvais, globėjais ar kitais atsakingais asmenimis dėl svarbių priežasčių;
20.3. esant skubiai ar grėsmingai situacijai;
20.4. kai telefonas naudojamas mokytojo ar Centro darbuotojo nurodymu;
20.5. kai telefonas būtinas ugdymo, sportinės veiklos ar varžybų funkcijoms atlikti.
21. Esant neatidėliotinai situacijai ugdytinis turi teisę naudotis mobiliuoju telefonu, nepaisydamas nustatytų naudojimo apribojimų, ir apie tai, jeigu įmanoma, informuoti mokytoją.
22. Tėvai (globėjai) svarbiu klausimu su ugdytiniu gali susisiekti telefonu. Esant būtinybei, mokytojas sudaro sąlygas mokiniui atsakyti į skambutį ar perskambinti.
VI SKYRIUS
DARBUOTOJŲ NAUDOJIMASIS MOBILIAISIAIS TELEFONAIS
23. Centro darbuotojai privalo naudotis mobiliaisiais telefonais taip, kad tai netrukdytų jų tiesioginių pareigų vykdymui ir sporto užsiėmimo organizavimui.
24. Mokytojai užsiėmimo metu mobiliaisiais telefonais naudojasi tik tarnybiniais arba su užsiėmimu susijusiais tikslais, išskyrus neatidėliotinus atvejus.
25. Mokytojas privalo būti pasiekiamas telefonu, kai tai būtina užtikrinti sportininkų saugumą, koordinuoti veiklą ar spręsti nenumatytas situacijas.
26. Darbuotojams draudžiama asmeniniais tikslais filmuoti ar fotografuoti ugdytinius, jeigu tam nėra teisėto pagrindo.
27. Centro darbuotojai, naudodamiesi socialiniais tinklais ar kitomis viešosios informacijos priemonėmis, privalo laikytis Centro darbuotojų etikos kodekso, asmens duomenų apsaugos ir kitų teisės aktų reikalavimų.
VII SKYRIUS
UGDYTINIŲ ATSAKOMYBĖ

28. Ugdytinis, nesilaikantis šio Aprašo reikalavimų, pirmiausia įspėjamas ir jam paaiškinama nustatyto reikalavimo paskirtis.
29. Pakartotinai nesilaikant nustatytos tvarkos, mokytojas gali:
29.1. pareikalauti nutraukti telefono naudojimą;
29.2. nustatyti, kad ugdytinis iki užsiėmimo pabaigos telefoną laikytų mokytojo nurodytoje vietoje;
29.3. apie pasikartojančius pažeidimus informuoti ugdytinio tėvus (globėjus);
29.4. apie sistemingus pažeidimus informuoti Centro administraciją.
30. Telefonas negali būti konfiskuojamas kaip bausmė neapibrėžtam laikotarpiui.
31. Jeigu telefonas laikinai paimamas pagal šio Aprašo 29.2 papunktį, jis grąžinamas ugdytiniui pasibaigus užsiėmimui, išvykai ar kitai veiklai, dėl kurios buvo nustatytas naudojimo apribojimas.
32. Centro darbuotojai neprisiima atsakomybės už ugdytinio asmeninio mobiliojo telefono ar kito išmaniojo įrenginio praradimą, sugadinimą ar vagystę, jeigu įrenginys nebuvo perduotas Centrui saugoti.

VIII SKYRIUS
MOKYTOJŲ IR CENTRO ADMINISTRACIJOS ATSAKOMYBĖ

33. Mokytojai atsakingi už šio Aprašo reikalavimų paaiškinimą ugdytiniams ir jų laikymosi kontrolę užsiėmimų metu.
34. Centro administracija užtikrina, kad ugdytiniai ir jų tėvai (globėjai) būtų supažindinti su šiuo Aprašu.
35. Aprašas skelbiamas Centro interneto svetainėje ir (ar) kitu Centro pasirinktu būdu.
36. Aprašo pažeidimai vertinami atsižvelgiant į pažeidimo pobūdį, aplinkybes, ugdytinių amžių ir pažeidimo pasikartojimą.
37. Sprendžiant dėl poveikio priemonių, turi būti laikomasi proporcingumo, teisingumo ir vaiko interesų principų.

IX SKYRIUS
BAIGIAMOSIOS NUOSTATOS

38. Ugdytiniai ir jų tėvai (globėjai) su šiuo Aprašu supažindinami Centro nustatyta tvarka.
39. Mokytojai su Aprašu supažindinami pasirašytinai arba elektroninėmis priemonėmis.
40. Aprašas gali būti peržiūrimas ir keičiamas atsižvelgiant į teisės aktų pakeitimus, Centro veiklos poreikius, ugdytinių, mokytojų ir tėvų (globėjų) pasiūlymus.
41. Aprašas yra sudėtinė Centro vidaus veiklą reglamentuojančių dokumentų sistemos dalis.
42. Aprašas įsigalioja nuo jo patvirtinimo dienos.
